**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**

(Αριθμός Απόφασης Πρωτοδικείου: 5215/2008)

Αριθμός Πρωτοκόλλου: 64/2015

Αθήνα, 30 Οκτωβρίου 2015

**ΠΟΤΕ ΔΟΥΛΕΙΑ ΤΗΝ ΚΥΡΙΑΚΗ**

**ΔΕΝ ΔΟΥΛΕΥΟΥΜΕ! ΔΕΝ ΨΩΝΙΖΟΥΜΕ!**

**Στηρίζουμε την Απεργία της 1ης Νοεμβρίου για την υπεράσπιση της Κυριακάτικης αργίας**

Με το άνοιγμα των καταστημάτων την ερχόμενη Κυριακή 1η Νοεμβρίου και την εφαρμογή του νόμου 4177/2013, επιχειρείται για μια ακόμη φορά η κατάργηση της Κυριακάτικης αργίας, που στόχο έχει την πλήρη απελευθέρωση της αγοράς και την διάλυση οποιασδήποτε σταθερής σχέσης εργασίας συνολικά για τους εργαζόμενους στο χώρο του εμπορίου και όχι μόνο εκεί.

Σε μια κοινωνία που ήδη στενάζει κάτω από το βάρος 3 μνημονίων και της οικονομικής κρίσης επί 6 χρόνια, είναι αστείο και ταυτόχρονα προκλητικό να λέγεται ότι με το να δουλεύουμε ή να ψωνίζουμε την Κυριακή θα λυθούν τα προβλήματα της οικονομίας και της καταβαράθρωσης των οικογενειακών εισοδημάτων.

Το άνοιγμα των καταστημάτων για 8 Κυριακές το χρόνο, μαζί με τις «λευκές νύχτες», δηλαδή το άνοιγμα των καταστημάτων και πέραν του ωραρίου τους μέχρι τα μεσάνυχτα ή και αργότερα σε τοπικό επίπεδο, ωφέλησε μόνο τις μεγάλες αλυσίδες, τα malls και τα «εκπτωτικά χωριά». Για τους εργαζόμενους όλα αυτά σημαίνουν περαιτέρω διάλυση των εργασιακών σχέσεων, εντατικοποίηση, εργασία χωρίς πληρωμή, απολύσεις. Επιπλέον, στις μικρομεσαίες επιχειρήσεις -που αποτελούν την συντριπτική πλειοψηφία του εμπορίου- αυξήθηκαν τα λουκέτα, οι απολύσεις, η πτώση του τζίρου.

Ενδεικτικά να αναφέρουμε ότι η τελευταία φορά που συναντούμε μαζικά ανοικτά τα καταστήματα την Κυριακή ήταν το 1909 όταν με μακροχρόνιους αγώνες επιβλήθηκε η Κυριακάτικη αργία, όντας ένα από τα πρώτα μέτρα της εργατικής νομοθεσίας.

Η Διοίκηση της Vodafone για μια ακόμα φορά πρωτοστατεί στην εφαρμογή αντεργατικών μέτρων με μοναδικό γνώμονα την αύξηση της κερδοφορίας της. Η Vodafone από την πρώτη Κυριακή καθιέρωσε το άνοιγμα των καταστημάτων της, αν και αυτό ήταν προαιρετικό. Είναι η εταιρεία που έχει καθιερώσει τις ελαστικές σχέσεις εργασίας από το 2008 με την «εργολαβοποίηση» και την «επινοικίαση» εργαζομένων, τους άθλιους μισθούς τους, το πάγωμα των μισθολογικών κλιμακίων από την πρώτη μέρα ψήφισης του 2ου μνημονίου, κατάργηση επιδομάτων, απολύσεις μέσω «εθελούσιων» εξόδων κ.ά.

Είναι η εταιρεία που σε μια εποχή βαθιάς ανθρωπιστικής κρίσης εξαγόρασε την Hellas Online αποδεικνύοντας ότι λεφτά υπάρχουν αλλά για τις εταιρείες και τους μεγαλομετόχους και όχι για τους εργαζόμενους.

Με το άνοιγμα των καταστημάτων τις Κυριακές επιτείνουν την απελευθέρωση του χρόνου εργασίας και των ωραρίων, κάνοντας λάστιχο τον εργαζόμενο και διαλύοντας κάθε ατομικό ή οικογενειακό του σχεδιασμό. Δημιουργεί υπαλλήλους είλωτες οι οποίοι ζούνε για να εργάζονται ώστε να κερδοφορεί η Vodafone.

Στηρίζουμε έμπρακτα την υπεράσπιση της Κυριακάτικης αργίας. Παλεύουμε για την κατάργηση των άδικων και αντεργατικών μέτρων.

* **Απαιτούμε από τη Vodafone να μην ανοίγει κανένα κατάστημα τις Κυριακές**
* **Καλούμε τους συναδέλφους μας στα ιδιόκτητα και στα franchise καταστήματα να απεργήσουν την Κυριακή την 1η Νοεμβρίου, συμμετέχοντας στην απεργία που έχει προκηρύξει η Ομοσπονδία Ιδιωτικών Υπαλλήλων Ελλάδας (ΟΙΥΕ) καθώς και στις απεργιακές συγκεντρώσεις που έχουν ανακοινωθεί**

**Το ΔΣ του Πανελληνίου Σωματείου Εργαζομένων Vodafone-Πάναφον**